**NÁRODNÁ RADA SLOVENSKEJ REPUBLIKY**

**VIII. volebné obdobie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: 1892/2022

**1109a**

**Spoločná správa**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov** (tlač 1109) **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Výbor Národnej rady Slovenskej republiky pre zdravotníctvo** ako gestorský výbor pri rokovaní o vládnom návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (tlač 1109); (ďalej len gestorský výbor) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky spoločnú správu výborov Národnej rady Slovenskej republiky o prerokovaní vyššie uvedeného návrhu zákona:

**I.**

 Národná rada Slovenskej republiky uznesením č. 1577 z 20. septembra 2022 po prerokovaní vládneho návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (tlač 1109) v prvom čítaní rozhodla, že podľa § 73 ods. 3 písm. c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky prerokuje uvedený návrh zákona v druhom čítaní a prideľuje návrh podľa § 74 ods. 1 citovaného zákona na prerokovanie

Ústavnoprávnemu výboru Národnej rady Slovenskej republiky a

 Výboru Národnej rady Slovenskej republiky pre zdravotníctvo

**II.**

 Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený (§ 75 ods. 2 zákona č. 350/1996 Z. z. ).

**III.**

 Výbory Národnej rady Slovenskej republiky, ktorým bol návrh zákona pridelený zaujali k nemu nasledovné stanoviská:

 **Ústavnoprávny výbor Národnej rady Slovenskej republiky** prerokoval  vládny návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (tlač 1109); dňa 13. októbra 2022 a odporučil Národnej rade Slovenskej republiky návrh zákona schváliť (uznesenie č. 574 z 13. októbra 2022).

 **Výbor Národnej rady Slovenskej republiky pre zdravotníctvo** prerokoval vládny návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (tlač 1109) dňa 18. októbra 2022 a odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi (uznesenie č. 163 z 18. októbra 2022).

**IV.**

 Z uznesení výborov uvedených pod bodom III. tejto správy vyplývajú tieto pozmeňujúce a doplňujúce návrhy:

1. **V čl. I bode 5 § 12 ods. 2 písm. e)** sa na konci pripájajú tieto slová: „podľa § 31 ods. 4 písm. b) alebo § 36a písm. c)“.

Z dôvodu zachovania princípu právnej istoty a predvídateľnosti sa navrhuje precizovať dotknuté ustanovenie tak, aby z neho jasne vyplývalo, že Ministerstvo zdravotníctva Slovenskej republiky sa o skutočnosti, že u držiteľa povolenia sa zistila strata omamnej látky alebo psychotropnej látky dozvie buď tak, že mu to tento držiteľ povolenia sám oznámi (§ 31 ods. 4 písm. b) zákona), alebo mu túto skutočnosť oznámi samosprávny kraj (§ 36a písm. c) časť vety za bodkočiarkou).

**Výbor NR SR pre zdravotníctvo**

 **gestorský výbor odporúča s c h v á l i ť**

1. **V Čl. I sa za bod 13** vkladá nový bod 14, ktorý znie:

 „14. Za § 42bb sa vkladá § 42bc, ktorý vrátane nadpisu znie:

„**§ 42bc**

**Prechodné ustanovenie k úprave účinnej od 1. decembra 2022**

Konanie, ktoré sa začalo a právoplatne neskončilo do 30. novembra 2022, sa dokončí podľa tohto zákona v znení účinnom do 30. novembra 2022.“.“.

Doterajšie body sa primerane prečíslujú.

Z dôvodu zachovania právnej istoty a predvídateľnosti sa navrhuje doplniť prechodné ustanovenie k úprave účinnej od 1. decembra 2022 tak, aby bolo zrejmé, že dôvod na pozastavenie povolenia držiteľovi povolenia podľa § 12 ods. 1 písm. e) zákona sa bude vzťahovať až na tie prípady, o ktorých sa Ministerstvo zdravotníctva Slovenskej republiky dozvie po nadobudnutí účinnosti tohto zákona, teda až po 1. decembri 2022.

**Výbor NR SR pre zdravotníctvo**

**gestorský výbor odporúča s c h v á l i ť**

1. **Čl. I sa dopĺňa bodom 29**, ktorý znie:

„29. Príloha č. 3 sa dopĺňa bodom 5, ktorý znie:

 „5. Delegovaná smernica Komisie (EÚ) 2022/1326 z 18. marca 2022, ktorou sa mení príloha k rámcovému rozhodnutiu Rady 2004/757/SVV, pokiaľ ide o zahrnutie nových psychoaktívnych látok do vymedzenia pojmu drogy (Ú. v. EÚ L 200, 29. 7. 2022).“.“.

Dopĺňa sa príloha č. 3 bodom 5, ktorým sa do zoznamu preberaných právne záväzných aktov Európskej únie dopĺňa delegovaná smernica Komisie (EÚ) 2022/1326 z 18. marca 2022, ktorou sa mení príloha k rámcovému rozhodnutiu Rady 2004/757/SVV, pokiaľ ide o zahrnutie nových psychoaktívnych látok do vymedzenia pojmu drogy. Touto delegovanou smernicou sa medzi psychotropné látky I. skupiny zaraďujú látky 3-MMC a 3-CMC. Platné znenie zákona obe látky už obsahuje. Látka 3-MMC bola do prílohy č. 1 k zákonu doplnená zákonom č. 43/2014 Z. z. a látka 3-CMC bola doplnená zákonom
č. 372/2019 Z. z. Z tohto dôvodu nie je potrebné uvedené psychoaktívne látky doplniť do prílohy z zákonu a navrhuje sa len doplniť prílohu č. 3 novým bodom.

 **Výbor NR SR pre zdravotníctvo**

 **gestorský výbor odporúča s c h v á l i ť**

**V.**

 Gestorský výbor na základe stanovísk výborov k vládnemu návrhu zákona, , ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (tlač 1109) vyjadrených v ich uzneseniach uvedených pod bodom III. tejto správy a v stanovisku gestorského výboru odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a  prípravkoch v  znen í neskorších predpisov (tlač 1109) **s c h v á l i ť s pozmeňujúcimi a doplňujúcimi návrhmi.**

1. Spoločná správa obsahuje  **3**  pozmeňujúce návrhy.

Súčasne výbor navrhol, aby sa o bodoch **1 až 3**

hlasovalo **s p o l o č n e**  s návrhom gestorského výboru **s c h v á l i ť.**

 2. Výbor poveril spoločného spravodajcu výborov **Mareka K r a j č í h o** predniesť v súlade s § 80 ods. 1 zákona č. 350/1996 Z. z. o rokovacom poriadku Národnej rady Slovenskej republiky spoločnú správu výborov na schôdzi Národnej rady Slovenskej republiky a súčasne poveril poslanca **Mareka Šefčíka,** člena Výboru Národnej rady Slovenskej republiky pre zdravotníctvo za náhradníka k predmetnému návrhu zákona v prípade neúčasti spravodajcu.

 Predmetná spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (tlač 1109a) bola schválená uznesením Výboru Národnej rady Slovenskej republiky pre zdravotníctvo (gestorský výbor) č. 171 z 18. októbra 2022.

Bratislava, 18. októbra 2022

**Jana Bittó C i g á n i k o v á, v. r.**

predsedníčka

Výboru Národnej rady Slovenskej republiky

pre zdravotníctvo